Komunikazzjoni mill-Kummissjoni lill-Parlament Ewropew skont it-tieni subparagrafu tal-Artikolu 251(2) tat-Trattat tal-KE li tikkonċerna Pożizzjoni Komuni tal-Kunsill dwar l-Adozzjoni ta' direttiva tal-Parlament Ewropew u tal-Kunsill dwar xogħol temporanju permezz ta’ aġenzija - Qbil politiku dwar pożizzjoni komuni (QMV) /* KUMM/2008/0569 finali - COD 2002/0072 */





[pic] | KUMMISSJONI TAL-KOMUNITAJIET EWROPEJ | Brussel 18.9.2008 KUMM(2008) 569 finali 2002/0072 (COD) KOMUNIKAZZJONI MILL-KUMMISSJONI LILL-PARLAMENT EWROPEW skont it-tieni subparagrafu tal-Artikolu 251(2) tat-Trattat tal-KE li tikkonċerna Pożizzjoni Komuni tal-Kunsill dwar l-Adozzjoni ta' Direttiva tal-Parlament Ewropew u tal-Kunsill dwar xogħol temporanju permezz ta’ aġenzija - Qbil politiku dwar pożizzjoni komuni (QMV) 2002/0072 (COD) KOMUNIKAZZJONI MILL-KUMMISSJONI LILL-PARLAMENT EWROPEW skont it-tieni subparagrafu tal-Artikolu 251(2) tat-Trattat tal-KE li tikkonċerna Pożizzjoni Komuni tal-Kunsill dwar l-Adozzjoni ta' Direttiva tal-Parlament Ewropew u tal-Kunsill dwar xogħol temporanju permezz ta’ aġenzija - Qbil politiku dwar pożizzjoni komuni (QMV) 1. IL-KUNTEST Id-data tat-tressiq tal-proposta[1] lill-PE u lill-Kunsill (dokument COM(2002) 149 finali - 2002/0072 (COD): | Il-21 ta' Marzu 2002 | Id-data tal-opinjoni tal-Kumitat Ekonomiku u Soċjali Ewropew[2]: | Id-19 ta’ Settembru 2002 | Id-data tal-opinjoni tal-Parlament Ewropew, l-ewwel qari[3]: | Il-21 ta’ Novembru 2002 | Id-data tat-tressiq tal-proposta emendata:[4] | it-28 ta’ Novembru 2002 | Id-data tal-adozzjoni tal-pożizzjoni komuni[5]: | 15.09.2008 | 2. L-GĦAN TAL-PROPOSTA TAL-KUMMISSJONI Il-proposta għal Direttiva dwar xogħol temporanju permezz ta’ aġenzija għandha l-għan li tiżgura li l-prinċipju tat-trattament indaqs jiġi applikat lil ħaddiema ta’ aġenziji tax-xogħol temporanju kif ukoll li tagħraf lill-aġenziji tax-xogħol temporanju bħala entitajiet li jħaddmu n-nies. Din iżżid mal-liġi tal-Istati Membri, skont l-Artikolu 137 tat-Trattat, billi tistabbilixxi qafas komuni u flessibbli li jkopri x-xogħol temporanju permezz ta’ aġenzija bil-ħsieb li jsir kontribut effettiv lejn il-ħolqien tal-impjiegi u lejn l-iżvilupp ta’ forom flessibbli ta’ xogħol. 3. KUMMENTI DWAR IL-POŻIZZJONI KOMUNI 3.1. Osservazzjonijiet qosra ġenerali dwar il-Pożizzjoni Komuni Filwaqt li l-Pożizzjoni Komuni ma tirriflettix l-emendi kollha proposti mill-Parlament u inkorporati fil-proposta emendata tal-Kummissjoni, madankollu, il-biċċa l-kbira tal-emendi tal-Parlament ġew adottati bis-sħiħ, parzjalment, jew fl-ispirtu. Barra minn hekk, ir-riżultat tal-qbil politiku dwar il-Pożizzjoni Komuni jindika li sar progress fuq diversi kwistjonijiet differenti bħal: l-applikazzjoni diretta tal-prinċipju tat-trattament indaqs tal-ħaddiema tal-aġenzija mill-ewwel jum ta' inkarigu mingħajr eċċezzjonijiet għal inkarigi qosra (l-hekk imsejjaħ perjodu “fuq ir-riħ”), il-kjarifika tad-definizzjonijiet, u, jew konsultazzjoni ma’ jew involviment tal-imsieħba soċjali, bħala kundizzjoni li tapplika għad-derogi varji li jippermettu xi devjazzjoni mill-prinċipju tat-trattament indaqs. 3.2. L-emendi tal-Parlament Ewropew, meqjusa bis-sħiħ, parzjalment jew fl-ispirtu, fil-pożizzjoni komuni tal-Kunsill u l-proposta emendata tal-Kummissjoni. In-numerazzjoni tal-Premessi u l-Artikoli tirreferi għall-pożizzjoni komuni tal-Kunsill: 3.2.1. Titlu: Emenda Nru 1 (bdil tat-titlu tad-Direttiva [6]) 3.2.2. Il-Premessi Premessa 5: l-emenda Nru 6 (speċifikazzjoni tar-rabtiet bejn din il-proposta u d-Direttiva 1999/70 tat-28 ta’ Ġunju 1999 dwar ix-xogħol għal żmien fiss - qabel kienet il-Premessa 7). Premessa 9 : l-emenda Nru 4 (riformolazzjoni u aġġornar tal-Premessa 4 ta’ qabel). Premessa 14 : l-emenda Nru 15 (tħabbir tal-kontenut tal-Artikolu 5(1) - qabel kienet il-Premessa 15). Premessa 20 : l-emenda Nru 36 (żieda ta’ dispożizzjoni li tistipula li ħaddiema ta’ aġenzija tax-xogħol temporanju ma jistgħux jissostitwixxu ħaddiema fuq strajk fl-impriża li tuża s-servizz). 3.2.3. L-Artikoli Artikolu 1 L-Artikolu 1(1): emenda Nru 23 (riformolazzjoni tal-ambitu biex juri b’mod aktar ċar in-natura trijangulari tax-xogħol temporanju permezz ta’ aġenzija). L-Artikolu 1(2): l-aċċettazzjoni ta’ element tal-emenda Nru 24 (il-konferma li kemm l-impriżi li jużaw is-servizz kif ukoll l-aġenziji tax-xogħol temporanju huma koperti mid-Direttiva) Artikolu 2 L-Artikolu 2: l-emenda Nru 26 (tisħiħ tal-għanijiet ibbilanċjati tad-Direttiva) Artikolu 3 L-Artikolu 3 : emenda Nru 28 (tħassir tad-definizzjoni ta’ ‘ħaddiem komparabbli’ mid-definizzjonijiet fl-Artikolu 3);' L-Artikolu 3(1)(b): l-emenda Nru 30 (żieda tad-definizzjoni ta’ ‘aġenzija tax-xogħol temporanju’); l-Artikolu 3(1)(d): l-emenda Nru 31 (żieda tad-definizzjoni ta’ ‘impriża li tuża s-servizz’); L-Artikolu 3(2): l-emenda Nru 85 (stipulazzjoni li l-Istati Membri għandhom jiddefinixxu l-paga) u l-emenda Nru 33 (speċifikazzjoni tal-ħaddiema li ma jistgħux jiġu esklużi mill-ambitu tad-Direttiva). Artikolu 4 L-Artikolu 4(1): l-emenda Nru 34 (estensjoni tal-obbligu fuq l-Istati Membri li jirrevedu r-restrizzjonijiet jew il-projbizzjonijiet marbuta biss ma' ċerti kategoriji ta' ħaddiema jew ċerti fergħat biex jinkludu r-restrizzjonijiet jew il-projbizzjonijiet kollha; l-estensjoni tal-ambitu tal-ġustifikazzjonijiet għall-projbizzjonijiet/restrizzjonijiet); L-Artikolu 4(4): l-emenda Nru 35 (speċifikazzjoni li r-rekwiżiti nazzjonali dwar ir-reġistrazzjoni u l-monitoraġġ ta’ aġenziji tax-xogħol temporanju mhumiex projbizzjonijiet jew restrizzjonijiet skont it-tifsira tal-Artikolu 4(1)). Artikolu 5 Artikolu 5(1) l-ewwel inċiż: l-emenda Nru 87 (aċċettazzjoni tar-riformolazzjoni parzjali tal-prinċipju ta’ non-diskriminazzjoni); L-Artikolu 5(2): l-emenda Nru 86 (restrizzjoni tal-eżenzjoni biss għar-remunerazzjoni u r-rekwiżit ta’ konsultazzjoni tal-imsieħba soċjali); L-Artikolu 5(3): l-emenda Nru 92 (l-aċċettazzjoni tal-parti dwar konsultazzjoni minn qabel tal-imsieħba soċjali u li tagħtihom il-possibilità li jżommu ftehimiet kollettivi eżistenti). Artikolu 6 L-Artikolu 6(1): l-emenda Nru 46 (speċfikazzjoni ta' kif l-informazzjoni dwar il-pożizzjonijiet battala ssir pubblika). L-Artikolu 6(2): l-emenda Nru 47 (dwar l-arranġamenti ta’ kif l-aġenziji tax-xogħol temporanju jistgħu jiġu kkumpensati għas-servizzi li jagħtu lill-impriżi li jużaw is-servizz); L-Artikolu 6(3) : l-emenda Nru 48 (speċifikazzjoni ta’ kemm hi wiesgħa l-projbizzjoni fuq li jintalab ħlas lill-ħaddiema); L-Artikolu 6(4): l-emenda Nru 49 (speċifikazzjoni tal-ambitu tal-faċilitajiet kollettivi fl-impriża li tuża s-servizz li l-ħaddiema tal-aġenzija tax-xogħol temporanju għandu jingħatalhom aċċess għalihom). Artikolu 7 L-Artikolu 7(1) u 7(2): l-emenda Nru 51 (qies tal-fatt li r-rappreżentazzjoni tal-ħaddiema tista' tiġi ddeterminata mill-ftehimiet kollettivi). 3.3. Emendi aċċettati mill-Kummissjoni, iżda mhux adottati fil-Pożizzjoni Komuni L-Emenda Nru 22: qafas komuni jiġi ġġustifikat bħala mezz li jiffaċilita l-integrazzjoni tas-suq tax-xogħol Ewropew u l-mobbiltà minn pajjiż għall-ieħor (qabel kienet parti mill-Premessa 22). L-Emenda Nru 44: speċifikazzjoni li l-implimentazzjoni tal-Artikolu 5 permezz ta’ ftehim bejn l-imsieħba soċjali, għandha tkun konformi mal-prassi nazzjonali (qabel kien l-Artikolu 5(5)). L-Emenda Nru 71: restrizzjoni tal-eżenzjoni fuq il-ħlas fil-każ ta’ kuntratti qosra (qabel kien l-Artikolu 5(4)). L-Emenda Nru 52 (il-ħaddiema tingħatalhom l-għażla li jew jieħdu azzjoni diretta jew permezz tar-rappreżentanti tagħhom meta ma jkunx hemm konformità mad-dispożizzjonijiet tad-Direttiva – l-Artikolu 10(2)). 3.4. Emendi mhux aċċettati mill-Kummissjoni, u mhux adottati fil-Pożizzjoni Komuni Il-Pożizzjoni Komuni ma tinkludix l-emendi 3, 5, 7, 8, 9, 13, 16, 25, 39, 45, 54, 84, 94 li l-Kummissjoni ma aċċettatx minħabba li ma jtejbux lid-Direttiva. Il-Pożizzjoni Komuni lanqas ma tinkludi l-emendi 10, 11, 12 (l-ewwel parti), 21, 53, 88, 91, 93, 95, li l-Kummissjoni qieset li mhumiex aċċettabbi, jew minn perspettiva strettament legali jew minħabba li jnaqqsu mill-bilanċ globali tad-Direttiva. 3.5. Emendi introdotti mill-Kunsill matul id-dibattiti tiegħu Il-Premessi 8 u 9: dawn il-Premessi riformolati jieħdu post dawk li qabel kienu l-Premessi 3 u 4, li kienu jirreferu rispettivament għall-iżviluppi fil-kuntest tat-tnedija tal-Istrateġija ta' Liżbona fl-2000 u għall-Komunikazzjoni tal-Kummissjoni dwar l-Aġenda Soċjali tal-2000 u dwar konklużjonijiet relatati tal-Kunsill Ewropew b'iktar kwotazzjonijiet aġġornati li jqisu l-iżviluppi fl-2005 u l-2007. Il-Premessa 10: ġiet estiża fid-dawl tad-dibattitu tal-Parlament Ewropew dwar id-differenzi fl-istatus u l-kundizzjonijiet tax-xogħol ta’ ħaddiema ta’ aġenzija tax-xogħol temporanju madwar l-Unjoni Ewropea. Il-Premessa 11: riformolazzjoni limitata għal skopijiet ta' konsistenza. Il-Premessi 12, 16 u 17: tisħiħ tal-karattru tal-qafas protettiv li jingħata lil ħaddiema ta’ aġenzija tax-xogħol temporanju, filwaqt li tiġi rispettata d-diversità tas-suq tax-xogħol u s-sistemi tar-relazzjonijiet industrijali li ġew enfasizzati fid-dibattitu tal-Parlament Ewropew (u riflessi għallinqas parzjalment fil-kontenut tal-Emendi 18, 53, 54 u 71) bit-tħabbir tal-ambitu għad-derogi skont l-Artikoli 5(3) u 5(4) rispettivament permezz ta’ ftehim kollettiv jew - f'ċirkostanzi speċifiċi - bi ftehim bejn l-imsieħba soċjali. Il-Premessa 15: żieda ma’ din il-Premessa tqis id-dibattitu tal-Parlament Ewropew[7] (rifless fl-Emenda 12) dwar il-ħtieġa li jiġu rikonoxxuti kuntratti ta’ tul indefinit bħala punt ta’ riferiment fis-suq tax-xogħol. Il-Premessa 18 : tallinja t-test ta’ din il-Premessa, li kienet riflessa fl-emenda tal-Parlament Ewropew Nru 20 dwar ir-raġunijiet għall-ġustifikazzjoni tar-restrizzjonijiet jew il-projbizzjonijiet, bir-riformolazzjoni proposta mill-Kunsill tal-Artikolu 4. Il-Premessa 19 : issegwi l-argument tal-Premessa 14 fid-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar is-servizzi fis-suq intern. Il-Premessa 21 : tissostitwixxi dik li kienet il-Premessa 21, issaħħaħ is-salvagwardji għad-drittijiet tal-ħaddiema ta’ aġenzija temporanja, u tħabbar id-dispożizzjoni l-ġdida dwar il-penaltajiet imdaħħla fl-Artikolu 10(1). L-Artikolu 2: tenfasizza l-għanijiet ibbilanċjati tad-Direttiva f’paragrafu wieħed irriformolat, li jirrifletti l-kontenut ewlieni tal-emenda Nru 26 tal-Parlament Ewropew, kif ukoll l-argument tal-Emenda Nru 54. Artikolu 3(1)(c) u Artikolu 3(1)(e): jiddefinixxu mill-ġdid it-termini "ħaddiem ta’ aġenzija tax-xogħol temporanju” u “inkarigu”, jallinjaw id-definizzjonijiet fil-proposta emendata mal-kliem speċifiku tal-emendi Nru 27 u Nru 29. L-Artikolu 3(f) u l-Artikolu 5(1): Isegwu l-approċċ tal-proposta emendata tal-Kummissjoni u l-emenda Nru 32 (definizzjoni mill-ġdid tal-kundizzjonijiet bażiċi tax-xogħol u l-impjiegi) li jikkwalifikaw ir-referenza “dispożizzjonijiet ġenerali” fl-Artikolu 3(1)(f) bħala dawk fis-seħħ fl-impriża li tuża s-servizz u tintroduċi kliem konsistenti mad-definizzjonijiet riveduti. L-Artikolu 4(2) : isegwi l-proposta emendata u l-emenda Nru 34 ħlief fejn ma għadhiex tirreferi għall-Istati Membri bħala suġġetti għal obbligu biex iwaqqfu kull restrizzjoni jew projbizzjoni li ma tistax tibqa’ tiġi ġustifikata, billi l-Kunsill ma qiesx li kien meħtieġ li jirrepeti l-effett tal-projbizzjoni fl-Artikolu 4(1) jew ma qiesx li hu xieraq li jiġi stipulat ir-riżultat finali tal-eżerċizzju ta' reviżjoni. L-Artikolu 4(3) : isegwi l-emenda Nru 34 (li lill-imsieħba soċjali jippermettilhom iwettqu reviżjoni tar-restrizzjonijiet jew il-projbizzjonijiet stipulati fi ftehimiet kollettivi). L-Artikolu 5(4) : isegwi l-emendi Nru 19 u Nru 42 (tħassir tal-eżenzjoni għal kuntratti li ma jkunux itwal minn sitt ġimgħat - billi l-prinċipju tat-trattament indaqs għall-ħaddiema ta' aġenzija għandu jkollu effett mill-ewwel jum ta' inkarigu mingħajr perjodu kwalifikattiv ġenerali applikabbli għal kuntratti qosra). Artikoli 5 (3) u 5(4) jirriflettu l-ispirtu tal-emendi Nru 44 u Nru 71 (aċċettazzjoni fil-prinċipju li prassi nazzjonali differenti fl-Istati Membri tista' tiġi akkomodata billi jkun hemm possibilità ta’ ftehim bejn l-imsieħba soċjali f’konformità mal-prassi nazzjonali.) L-Artikolu 5(5) : iqis l-elementi tal-emendi Nru 40, Nru 71 u Nru 86 (aċċettazzjoni tal-elementi marbuta mal-prevenzjoni ta’ użu ħażin fir-rigward, b’mod partikolari, ta’ inkarigi suċċessivi). L-Artikoli 6(3) u 6(4) isegwu l-proposta emendata u l-emendi Nru 48 u Nru 49 b’xi riformolazzjoni għall-preċiżjoni u l-konsistenza ma’ emendi oħra. L-Artikolu 7 : jipprovdi li l-Istati Membri li jirrikoru għall-għażla tal-Artikolu 7(2) fir-rigward tal-bażi għall-kalkolu tal-limitu għat-twaqqif ta’ entitajiet li jirrappreżentaw il-ħaddiema fl-impriża li tuża s-servizz, mhumiex obbligati jimplimentaw id-dispożizzjonijiet tal-Artikolu 7(1) fir-rigward tal-bażi għat-twaqqif ta' dawn l-entitajiet f’aġenzija tax-xogħol temporanju. L-Artikolu 8: jinkludi referenza speċifika għad-Direttiva 2002/14/KE tal-Parlament Ewropew u tal-Kunsill tal-11 ta' Marzu 2002 li tistabbilixxi qafas ġenerali dwar l-informazzjoni u l-konsultazzjoni tal-impjegati fil-Komunità Ewropea. L-Artikolu 10: Jinkludi paragrafu 1 ġdid dwar miżuri li l-Istati Membri għandhom jieħdu biex jiżguraw li l-aġenziji ta’ xogħol temporanju u impriżi li jużaw is-servizz jirrispettaw l-obbligi li jirriżultaw mid-Direttiva. L-Artikolu 11 : il-Kunsill iqis li l-Istati Membri jeħtiġilhom tliet snin biex jimplimentaw id-Direttiva, filwaqt li l-emenda tal-Parlament Ewropew Nru 53 u l-proposta emendata tal-Kummissjoni stipulaw perjodu ta’ implimentazzjoni ta’ sentejn. 4. KONKLUŻJONI B'mod ġenerali, wieħed għandu jisħaq li l-Pożizzjoni Komuni ttejjeb konsiderevolment it-test tal-proposta inizjali u tindirizza x-xewqa tal-Parlament Ewropew li jiżgura li, fir-rigward tal-kundizzjonijiet bażiċi ta’ xogħol u impjiegi, il-prinċipju tat-trattament indaqs bejn il-ħaddiema tal-aġenziji tax-xogħol temporanju u l-ħaddiema li jkunu ġew reklutati direttament mill-kumpaniji li jużaw is-servizzi, jkollu effett mill-ewwel jum tal-inkarigi tagħhom. Wara l-implimentazzjoni tad-Direttiva, il-projbizzjonijiet jew ir-restrizzjonijiet fuq l-użu ta’ xogħol temporanju permezz ta’ aġenzija jistgħu jinżammu biss jekk ikunu ġustifikati b’raġunijiet ta’ interess ġenerali. F’dak l-istadju, kull projbizzjoni jew restrizzjoni li jibqa’ għandha tkun soġġetta għal revizjoni u ssir is-suġġett ta’ rapport lill-Kummissjoni. Fl-interessi tas-sussidjarjetà, il-prassi nazzjonali differenti fir-rigward tal-kundizzjonijiet tas-suq tax-xogħol u l-prassi tar-relazzjonijiet industrijali fost l-Istati Membri, jistgħu jiġu akkomodati bil-possibilità ta’ deroga mill-prinċipju tat-trattament indaqs permezz ta’ ftehim kollettiv jew – f'kundizzjonijiet speċifiċi – bi qbil bejn l-imsieħba soċjali. [1] ĠU C 203E, 27.8.2002, p.1-5. Titlu bħall-oriġinali. [2] ĠU C 61, 14.3.2003, p. 124. [3] ĠU C 25 E,29.1.2004, p.368 [4] BULLETIN/2002/11/ 1.3.20 [5] ĠU …xxx [6] Ara 1 hawn fuq. It-titlu oriġinali kienet Proposta għal Direttiva tal-Parlament Ewropew u tal-Kunsill dwar il-kundizzjonijiet tax-xogħol għal ħaddiema temporanji. [7] Ara wkoll il-paragrafu 9 tar-Riżoluzzjoni tal-Parlament Ewropew tas-17 ta' Lulju 2007 dwar l-immodernizzar tal-liġi tax-xogħol biex tiffaċċja l-isfidi tas-seklu 21.